**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Jany ŽITŇANSKEJ, Lukáša KYSELICU a Dominika DRDULA na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 1506).

**V š e o b e c n e**

Cieľom predloženého návrhu sú podľa navrhovateľov zmeny predovšetkým v dvoch oblastiach právnej úpravy – zákazy jazdy nákladnej dopravy v určité dni a vozidlá s právom prednostnej jazdy.

Navrhovanými zmenami týkajúcimi sa zákazu jazdy nákladnej dopravy sa sčasti vychádza v ústrety požiadavkám podnikateľského prostredia. Úpravou okruhu vozidiel a časov zákazu jazdy sa zníži administratívna záťaž pri udeľovaní výnimiek bez toho, aby to malo negatívny vplyv na bezpečnosť a plynulosť cestnej premávky.

Pri zmenách týkajúcich sa vozidiel s právom prednostnej jazdy sa navrhuje rozšíriť okruh vozidiel, ktoré budú takýmito vozidlami zo zákona a v nadväznosti na to zrušiť možnosť Ministerstva vnútra Slovenskej republiky udeľovať výnimky na používanie zvláštnych výstražných znamení pre iné vozidlá. Výnimka sa bude udeľovať pre vozidlá s právom prednostnej jazdy už iba vo vzťahu k používaniu prenosných zariadení.

Okrem týchto zmien návrh zákona upravuje aj súvisiace ustanovenia o závažných priestupkoch a prechodné ustanovenia.

Návrhom zákona sa predpokladajú pozitívne aj negatívne vplyvy na rozpočet verejnej správy.

Pozitívny vplyv vychádza z rozšírenia závažných priestupkov, za ktoré sa ukladajú vyššie pokuty, negatívny vplyv vychádza zo zníženia potreby udeľovať výnimky zo zákazu jazdy, teda zo správnych poplatkov za tieto výnimky. Vzhľadom na dynamický aspekt danej problematiky nie je možné uviesť konkrétne sumy zvýšenia či zníženia príjmov na rozpočet verejnej správy, avšak v konečnom súčte možno predpokladať približne neutrálny dopad.

**P r i p o m i e n k o v é k o n a n i e**

Materiál bol predmetom pripomienkového konania podľa čl. 31 Legislatívnych pravidiel vlády SR od 13. apríla do 24. apríla 2023. Z orgánov uvedených v čl. 31 ods. 1 Legislatívnych pravidiel vlády SR (podpredseda vlády, ministerstvá a úrad vlády) uplatnili zásadné pripomienky Ministerstvo obrany SR, Ministerstvo dopravy SR a Ministerstvo financií SR.

Zásadné pripomienky Ministerstva obrany SR, Ministerstva dopravy SR a Ministerstva financií SR sú akceptované a obsahovo v predkladacej správe zahrnuté.

Okrem toho pripomienky uplatnili aj Národná banka Slovenska, Slovenská informačná služba, Republiková únia zamestnávateľov SR, hlavné mesto SR Bratislava, ČESMAD Slovakia a Dopravný podnik Bratislava, a. s., ktoré sa podľa legislatívnych pravidiel vlády nevyhodnocujú ani neuvádzajú v predkladacej správe.

**S t a n o v i s k o**

Ministerstvo vnútra Slovenskej republiky odporúča v čl. I tieto zmeny:

* v bode 5 § 39 ods. 3 znenie písmen o) a p) nahradiť týmto znením:

„o) označené výcvikové vozidlá autoškoly8) alebo školiaceho strediska pri vykonávaní výcviku na vedenie vozidla v kurze podľa osobitného predpisu,8a) pri vykonávaní kurzov základnej kvalifikácie8b) alebo kurzov pravidelného výcviku,24aa) za predpokladu, že sa tieto vozidlá nepoužívajú súčasne na komerčnú prepravu tovaru,

p) vozidlá pri návrate na územie Slovenskej republiky do cieľa svojej jazdy.“.

Poznámka pod čiarou k odkazu 24aa znie:

„24aa) § 9 zákona č. 280/2006 Z. z. v znení zákona č. 386/2019 Z. z.“.

* v bode 5 slová „písmeno p)“ nahradiť slovami „písmeno q)“ a v bode 6 slová „písm. p)“ nahradiť slovami „písm. q)“,
* body 9 a 16 vypustiť,
* v bode 10 slová „alebo vozidla vybaveného neschváleným svetelným zariadením,“ nahradiť slovami „alebo vozidla vybaveného svetleným zariadením, ktoré nespĺňa podmienky na prevádzkovanie v cestnej premávke,71a)“.

Poznámka pod čiarou k odkazu 71a znie:

„71a) § 16 vyhlášky č. 134/2018 Z. z.“.

Vo vzťahu k vplyvom predmetného návrhu sa Ministerstvo vnútra Slovenskej republiky stotožňuje s konštatovaním uvedeným v doložke vplyvov o tom, že pozitívne a negatívne vplyvy na rozpočet verejnej správy nemožno exaktne kvantifikovať a v konečnom dôsledku pôjde o približne neutrálny dopad.

**Z á v e r**

Ministerstvo vnútra Slovenskej republiky odporúča vláde Slovenskej republiky vysloviť **súhlas** s návrhom poslancov Národnej rady Slovenskej republiky Jany ŽITŇANSKEJ, Lukáša KYSELICU a Dominika DRDULA na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov (tlač 1506) **po zapracovaní pripomienok uvedených v stanovisku**.